b'\n_START_ARTICLE_\nJanko Messner\n_START_SECTION_\n\xc5\xbdivljenjepis\n_START_PARAGRAPH_\nMessner je bil leta 1942 mobiliziran v Wehrmacht, kjer je slu\xc5\xbeil v t. i.\xc2\xa0\xc2\xbbkazenskem bataljonu\xc2\xab. Po vrnitvi domov so ga angle\xc5\xa1ke okupacijske oblasti 1945 zaprle. Pobegnil je v Jugoslavijo in na Ravnah na Koro\xc5\xa1kem kon\xc4\x8dal gimnazijo ter leta 1949 v Ljubljani na Filozofski fakulteti diplomiral iz slavistike. Po diplomi je bil profesor na gimnaziji na Ravnah na Koro\xc5\xa1kem, leta 1955 se je vrnil v Avstrijo, kjer je bil ve\xc4\x8d let nezaposlen; od 1963 do 1980 je pou\xc4\x8deval na slovenski gimnaziji v Celovcu. Leta 1973 je bil med pobudniki solidarnostnega komiteja za pravice Koro\xc5\xa1kih Slovencev. Leta 1978 je za knji\xc5\xbeevno pri\xc4\x8devanje na avstrijskem Koro\xc5\xa1kem prejel nagrado Pre\xc5\xa1ernovega sklada, ter 1992 za dvojezi\xc4\x8dno literarno ustvarjanje najvi\xc5\xa1je avstrijsko odlikovanje avstrijski \xc4\x8dastni kri\xc5\xbe.'